A BIZOTTSÁG HATÁROZATA
(2008. július 28.)
bizonyos anyagoknak a biocid termékek forgalomba hozataláról szóló 98/8/EK európai parlamenti és tanácsi irányelv I., IA. vagy IB. mellékletébe történő fel nem vételéről
(az értesítés a C(2008) 3854. számú dokumentummal történt)
(EGT-vonatkozású szöveg)
(2008/681/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a biocid termékek forgalomba hozataláról szóló, 1998. február 16-i 98/8/EK európai parlamenti és tanácsi irányelvre (1) és különösen annak 16. cikke (2) bekezdésének második albekezdésére,
mivel:
(1)
A biocid termékek forgalomba hozataláról szóló 98/8/EK európai parlamenti és tanácsi irányelv (2) 16. cikkének (2) bekezdésében említett tízéves munkaprogram második szakaszáról szóló, 2007. december 4-i 1451/2007/EK bizottsági rendelet megállapítja azon hatóanyagok jegyzékét, amelyeket a 98/8/EK irányelv I., I.A., illetőleg I.B. mellékletébe való felvétel lehetősége szempontjából meg kell vizsgálni.
(2)
Számos, az említett listára felvett hatóanyag-/terméktípus-kombináció esetében vagy minden résztvevő visszalépett a felülvizsgálati programból, vagy pedig az értékelésre kijelölt referens tagállam nem nyújtott be az 1451/2007/EK rendelet 9. cikkében és 12. cikkének (3) bekezdésében meghatározott határidőn belül teljes dossziét.
(3)
Következésképpen a Bizottság - az 1451/2007/EK rendelet 11. cikkének (2) bekezdése, 12. cikkének (1) bekezdése és 13. cikkének (5) bekezdése alapján - ennek megfelelően értesítette a tagállamokat. Ez az információ 2007. június 22-én elektronikus úton is nyilvánosságra került.
(4)
Az említett közzétételt követő három hónapon belül egyetlen személy, illetve tagállam sem jelezte, hogy az érintett hatóanyagok és terméktípusok esetében átvenné a résztvevő szerepét.
(5)
Az 1451/2007/EK rendelet 12. cikkének (5) bekezdése értelmében az érintett hatóanyagok és terméktípusok így nem szerepelnek a 98/8/EK irányelv I., IA. vagy IB. mellékletében.
(6)
Az ebben a határozatban előírt intézkedések összhangban vannak a biocid termékek állandó bizottságának véleményével,
ELFOGADTA EZT A HATÁROZATOT:
1. cikk
Az ezen határozat mellékletében feltüntetett hatóanyagokat és terméktípusokat nem veszik fel a 98/8/EK irányelv I., I. A. vagy I. B. mellékletébe.
2. cikk
Az 1451/2007/EK rendelet 4. cikke (2) bekezdésének alkalmazása céljából ezt a határozatot az Európai Unió Hivatalos Lapjában való kihirdetését követő naptól kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2008. július 28-án.